Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: adatok védelméről és a közérdekű adatok nyilvánosságáról szóló 1992. évi LXIII. törvény (Avtv.) 19. § (3) bekezdésével, mely
Paragraph Index: 1352

adatok védelméről és a közérdekű adatok nyilvánosságáról szóló 1992. évi LXIII. törvény (Avtv.) 19. § (3) bekezdésével, mely felsorolja azokat a jelentős állami érdekeket (honvédelmi, nemzetbiztonsági, bűnüldözési vagy bűnmegelőzési, központi pénzügyi vagy devizapolitikai, külügyi kapcsolatokat, nemzetközi szervezetekkel való kapcsolatokat érintő, valamint a bírósági eljárással kapcsolatos érdekek), melyekkel kapcsolatos adatok eltitkolása az információszabadság korlátjaként alkotmányosan elfogadható. Ezt a felsorolást vette át eredetileg a Ttv. 3. § (1) bekezdése az államtitok fogalmának meghatározáskor, és ezen akart túllépni a javaslat. A Ttv. államtitokköri jegyzéke 13. pontjának módosítását a biztos egyrészt azért találta aggályosnak, mert a kormányülésekről jelenleg készített úgynevezett összefoglalók — melyek az elhangzottakat érdemben nem tartalmazzák — 50 évre való államtitokká minősítése az információszabadság indokolatlanul súlyos korlátozása. Ugyanakkor a módosított 13. pont elfogadása az államtitok fogalmának kiterjesztése esetén sem tenné automatikusan lehetővé az ilyen iratok államtitokká minősítését, csak azon esetekben, ha a minősítő kétséget kizáróan megállapította, hogy az összefoglalóban szereplő adatok nyilvánosságra kerülése sérti vagy veszélyezteti a Magyar Köztársaságnak „az állami szervek zavartalan működéséhez fűződő érdekeit”. A törvény vitája nyomán végül is a korlátozás enyhébb formáját fogadta el az Országgyűlés: az állami szervek zavartalan működése helyett csak a Kormány és annak ügyrendje alapján létrehozott testület zavartalan működését biztosítandó bővült az államtitok fogalma. (724/J/1999)

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes